堅薨，隨堅子孫策在淮南，從攻廬江，破張英等。轉下秣陵、湖孰、句容、曲阿，普皆有功。增兵二千，騎五十匹。進破烏程、石木、波門、陵傳、余杭，普功為多。策入會稽，以普為吳郡都尉，治錢唐。後徙丹陽都尉，居石城。復討宣城、涇縣、安吳、陵陽、春谷諸賊，皆破之。策嘗攻祖郎，大為所圍，普與一騎共蔽扦策，驅馬疾呼，以矛突賊，賊披，策因隨出。後拜蕩寇中郎將，領零陵太守。從討劉勳於尋陽，進攻黃祖於沙羨，還鎮石城。